En 30-årig cyklist måtte mandag morgen ned at bide i asfalten efter et sammenstød med en 39-årig mand i bil. Uheldet indtraf omkring klokken 7:20, da føreren af bilen kom kørende på Østerbro i Aalborg og svingede til venstre ad Karolinelundsvej. - Da han foretager venstresvinget, kommer cyklisten cyklende på cykelstien, og det er så der, sammenstødet sker, siger vagtchef ved Nordjyllands Politi, Lau Larsen. Uheldet skete ved lav hastighed, men cyklisten, der ikke bar cykelhjelm, blev efterfølgende kørt mod skadestuen med udrykning, da man frygtede, at han havde fået en hovedskade. - Han er dog heldigvis sluppet billigt, og han er blevet clearet på sygehuset, siger vagtchefen. Det var bilisten, der havde ubetinget vigepligt i krydset.

Referat:
I første omgang var der mistanke om, at cyklisten havde pådraget sig en hovedskade.